

**PLAŠSAZIŅAS LĪDZEKĻIEM,**

**VISIEM INTERESENTIEM**

**30.11.2024.**

**Dabas muzejā būs apskatāma izstāde par dabas daudzveidību**

**„Kā būtu, ja nebūtu?”**

**Latvijas Nacionālajā dabas muzejā no 30. novembra būs apskatāma izstāde par dabas daudzveidības nozīmi, akcentējot dzīvo organismu savstarpējās saiknes un to trauslumu veselīgas un līdzsvarotas dzīves vides nodrošināšanai. Iepazīstot četras dzīvotnes, apmeklētāji izzinās to iemītniekus un būs aicināti iedomāties, kāda būtu dzīve bez dabas daudzveidības.**

Dabā ikvienai dzīvai būtnei, pat vismazākajai, ir sava loma. Kā puzles kauliņi pareizi saliktā attēlā, neskaitāmas augu, dzīvnieku, sēņu un mikroorganismu sugas dabā ir savstarpēji saistītas, radot veselīgu un līdzsvarotu dzīves vidi uz mūsu planētas. Diemžēl cilvēka darbība radījusi dabā lielas pārmaiņas un veicinājusi dažādu sugu izzušanu, bet vienas sugas zaudējums ietekmē daudzas citas.

Dodoties simboliskā pastaigā pa četrām Latvijā sastopamām dzīvotnēm un spēlējot spēles, varēs uzzināt, kā savā starpā saistītas sugas, kas dzīvo mežā, pļavā, purvā un bebrainē. Iepazīstot katru dzīvotni, apmeklētāji varēs izpētīt un aizdomāties arī par to, kā bioloģisko daudzveidību ietekmē cilvēka darbība un kāda būtu dzīve šķietami ideālā, pilnībā pārveidotā vidē. Izstādi veidojuši muzeja dabaszinātņu jomu speciālisti, pārstāvot dažādas nozares – ekoloģiju, ģeoloģiju, botāniku, mikoloģiju un zooloģiju.

Izstādes ietvaros 12. decembrī muzejā notiks seminārs „Aktuālais par dabas daudzveidības saglabāšanu”, uz kuru īpaši aicināti dabaszinātņu priekšmetu pedagogi, nozares studenti un citi interesenti.

Izstāde „Kā būtu, ja nebūtu?” atvērta no 2024. gada 30. novembra līdz 2025. gada 18. maijam. Aicinām padarīt savu apmeklējumu ērtāku un iegādāties biļetes lietotnē *Mobilly*. Plašāka informācija tīmekļa vietnē [www.dabasmuzejs.gov.lv](http://www.dabasmuzejs.gov.lv) un muzeja sociālo mediju kontos *Facebook* un *Instagram*.

**Izstādes darbalaiks:**

T. 10.00–17.00

C. 10.00–17.00

P. 10.00–17.00

S. 10.00–17.00

Sv. 10.00–17.00

*Izstāde tapusi sadarbībā ar Dabas muzeja atbalsta biedrību projekta „Pasākumu cikls „Ļauj dabai augt!”” (Nr. 1-08/1/2024) ietvaros. Izstādi finansiāli atbalsta Latvijas Vides aizsardzības fonds.*

**Informāciju sagatavoja:**

**Polīna Šķiņķe**

Sabiedrisko attiecību speciāliste

Latvijas Nacionālais dabas muzeja

Komunikācijas nodaļa

Tālr.: 67356058, 29263860

E-pasts: [polina.skinke@lndm.gov.lv](mailto:polina.skinke@lndm.gov.lv)